બજેટ સ્પીચ દરમિયાન નાણા મંત્રી નીતિનભાઈ પટેલે વિધાનસભામાં ખેડૂતો અને પાણીના મુદ્દે બોલવાનું શરૂ કરતાં જ કોંગ્રેસે હોબાળો મચાવ્યો હતો. કોંગ્રેસે ખેડૂતોના પ્રશ્ને ચર્ચા કરવાની માગણી કરી હતી. જોકે અધ્યક્ષે તમામને તક આપવાની ખાતરી આપી હોવા છતાં કોંગ્રેસે હોબાળો મચાવ્યો હતો. કોંગ્રેસના સૌરાષ્ટ્રના ધારાસભ્ય હર્ષદ રીબડિયાએ ગૃહમાં મગફળી ઉછાળી હતી. જ્યારે કોંગ્રેસના અન્ય સભ્યોએ ‘નર્મદાનું પાણી પી ગયા રૂપાણી’ જેવા સૂત્રોચ્ચાર કરીને વોકઆઉટ કર્યો હતો. કોંગ્રેસના સભ્યોએ ખેડૂતોને સિંચાઈના પાણીની તંગી અને મગફળીના ટેકાના ભાવ પર્યાપ્ત નહીં મળતા હોવાનો અને ટેકાના ભાવે ખરીદીમાં ભ્રષ્ટાચાર થઈ રહ્યો હોવાનો દાવો કર્યો હતો. અધ્યક્ષ રાજેન્દ્રભાઈ ત્રિવેદીએ વિસાવદરના ધારાસભ્ય હર્ષદભાઈ રીબડિયાને ગૃહમાંથી દૂર કરવાનો આદેશ આપ્યો હતો.